અત્યારે ચોમાસું ન હોવા છતાં પણ બાયપાસની બાજુમાં આવેલ ધ ફર્ન હોટલનું પાણી નિકળે છે અને આ પાણીના નિકાલના અભાવે આ વાડી વિસ્તારની આજુ-બાજુ દુર્ગંધ મારતું પાણી ભરાયેલ છે. અને તેના કારણે ગંદકી ફેલાય છે. જેથી રોગચાળાની પૂરી શક્યતા છે. આ બાબતે ધ ફર્ન હોટલના માલીકને ખેડૂતો રજૂઆત કરવા જાય છે તો તેઓ ઉડાવ જવાબો આપે છે. આ પાણી ભરાવાને કારણે પાકને પણ નૂકશાન થાય છે. તેમજ પાછળના ભાગે આવેલ સોસાયટીઓમાં પણ ખરાબ પાણી ભરાય રહે છે. આ પાણી ભરાવાને કારણે લોકોનો અવર-જવરનો રસ્તો પણ બંધ થયેલ છે. જેથી બાળકોને અભયાસ કરવા જવામાં મુશ્કેલી પડે છે. તેમજ બહેનો અને વૃધ્ધો જ્યારે બિમાર પડે કે ડીલીવરીના કેસોમાં ખૂબ જ હેરાન થાય છે. અગાઉ જ્યારે આ ગટરો ખૂલ્લી હતી ત્યારે આ પાણી ગટરો-વેણોના માધ્યમથી બાયપાસ ચોકડી થઇ તળાવમાં નિકળી જતું પરંતુ અત્યારે વાડી-વિસ્તાર અને સોસાયટીમાં ભરાય રહે છે. આ બાબતે અગાઉ ૫ ઓકટોબરના રજૂઆત કરી હતી. છતાં પરિણામ શૂન્ય આવ્યું છે. ફરીથી વાડી વિસ્તારના લોકો દ્વારા રપ ઓકટોબરના રોજ જિલ્લા કલેકટર, આરોગ્ય વિભાગ અને નગરપાલિકાના ચીફ ઓફીસરને રજૂઆત કરવામાં આવી છે. છતાં પરિણામ ન આવે તો અધિકારીઓને પક્ષકાર તરીકે જોડી અને કોર્ટમાં જવામાં આવશે તેમ અરજદાર યુસુફભાઇ મહમદભાઇ ચૌહાણે જણાવ્યું હતું.